﻿ANUL V, NR 19 Revistă a ASOCIAȚIEI CULTURALE HANGU ECOUL HANGULUI Pagina 2 Anul V nr 19 Joc de cuvinte Sosește Crăciunul, iubito! Zăpada ne bate-n fereastră E ger afară și viscol Ce proaspătă, dragostea noastră Anul cel Nou se arată, Iubito, ce timp călător Troienele vieții ne-mbată Ne-apasă cu vuietul lor Afară e frig și e ger În casă ne plânge pianul Privim printre stele la cer Visând, ce vom face la anul Și-o lacrimă curge ușor Tristețea ne umple mereu E timpul când vorbele dor Și nouă ne este mai greu Sosește Crăciunul, iubito! Zăpada ne bate-n ferești E ger afară și viscol , Iar tu tot mai proaspătă ești ”ECOUL HANGULUI” Revistă culturală și de atitudine, cu apariţie trimestrială Anul V, numărul 19 Editată de „ASOCIAŢIA CULTURALĂ HANGU” HANGU – NEAMŢ Director revistă: Prof GHEORGHE DRUGĂ Redacţia: Bibliotecar Liliana Pîntea - redactor- şef Prof Gheorghe Drugă Ref Ţîrdea Mădălina Ed Lupu Maria Înv Manolache Steluţa Înv Munteanu Carmen Înv Nacu Elena Prof Vasile Marcoci Preot Ioan Simiraş I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Potrivit art 206 Cod Penal, responsabilitatea pentru conţinutul articolelor publicate aparţine autorilor Ion Asavei ECOUL HANGULUI Pagina 3 Anul V, nr 19 Mai aproape de Cer Mai aproape de Cer Mai aproape de Cer Aripi spre lumină ” Dacă în inima omului se afla frică, sau bucurie, sau lacrimi înaintea zidirii lui Dumnezeu, atunci ce se va afla în inima omului atunci când va fi înaintea Ziditorului Celui atotputernic Și viu ?” ”Oriunde s-ar duce un om, el sfârşeşte mereu prin a se întoarce acasă La fel este cu creştinul, oricine ar fi, om de vază sau de rând, bogat sau sărac, savant sau neştiutor; orice ar putea fi, oricare ar fi locul pe care îl ocupă în societate, orice ar face, el trebuie să-şi amintească mereu că nu este la el acasă, ci în călătorie, pe drum, şi că trebuie să se întoarcă acasă, la tatăl lui, la mama lui, la fraţii şi surorile lui mai mari Această casă este Cerul; tatăl lui este Dumnezeu, mama, Preacurata Maică a Domnului, fraţii şi surorile lui mai mari, Îngerii şi Sfinţii lui Dumnezeu El trebuie, de asemenea, să- şi amintească faptul că adevărata sa obligaţie este mântuirea sufletului său, împlinirea p oruncilor dumnezeieşti, curăţia inimii sale ” ”Aşa cum în mări, în lacuri sau în râuri fiecare particulă de apă se află în combinaţie cu alte particule şi este înconjurată de acelea; aşa cum în aer fiecare particulă de aer este înconjurată de altele şi se combină cu acelea, şi noi, fiii pământului, suntem înconjuraţi din toate părţile de Dumnezeu, iar cei mai curaţi dintre noi, sau pe cale de a se curăţi, sunt în unire cu El, aflându-se pretutindeni în El Noi toţi, pământenii, suntem întocmai ca apa, ca aerul, ca un arbore rămuros, alcătuind un întreg, uneori însă dezmembrat, din pricina invidiei diavolului, a egoismului, enervării, duşmăniei, dihoniei, trufiei, ereziilor şi dezbinărilor, pizmei, avariţiei, izolaţionismului, răutăţii, vrăjitoriei şi atâtor altor patimi Pe de altă parte, diavolul şi îngerii lui stau toţi laolaltă, asemenea unei ape tulburi, stătute, otrăvite, sau ca aerul încins, asfixiant, ucigător Ei ne stau jur-împrejur, se căznesc să ne pătrundă în suflet, atunci când acesta nu-şi poartă de grijă şi se lasă pradă patimilor, ca să-l întunece, să-l tulbure, să-l pârjolească, să-l chinuie în tot chipul Întocmai ca atunci când, ieşind uneori la aer curat, plăcut mirositor, nimeriţi dintr-o dată lângă o groapă de gunoi sau de scârnă, de unde exală cele mai neplăcute miasme şi vă grăbiţi să treceţi cât mai repede de locul acela, ca să respiraţi din nou aer într-un spaţiu neviciat Aşa se întâmplă cu duhoarea diavolească Însuşi Domnul numeşte văzduhul şi apa întunecatelor oştiri diavoleşti atunci când vorbeşte despre asaltul stihiilor asupra sufletului omului: „A căzut ploaia, au venit râurile mari, au suflat vânturile şi au bătut în casa aceea, dar ea n -a căzut, fiindcă era întemeiată pe stâncă” (Matei 7, 25) ”Înaintea lui Dumnezeu întreaga lume material ă este ca şi când n -ar fi; fiinţele însufleţite, precum Îngerii şi oamenii, aşijderea Dar au existenţă durabilă acele făpturi care sunt aproape de Dumnezeu, având chipul şi asemănarea Lui Celelalte făpturi se trec precum umbra „Cerul şi pământul vor trece, dar cuvintele Mele nu vor trece” (Matei 24, 35) ECOUL HANGULUI Pagina 4 Anul V, nr 19 Pagini despre comuna Hangu Pagini despre comuna Hangu „ISTORIA HANGULUI” – argument Istoria unei localităţi sau a unei regiuni este parte inseparabilă a istoriei unei ţări sau a unui popor Aducerea la lumină a faptelor şi evenimentelor petrecute în spaţiul restrâns al unei localităţi, contribuie la îmbogăţirea conţinutului istoriei naţionale, arătând, în acelaşi timp, specificul localităţii, aportul locuitorilor din acel spaţiu la dezvoltarea societăţii şi, totodată, modul cum s-au răsfrânt evenimentele din istoria poporului şi care au fost consecinţele acestora asupra localităţii respective Scrierea istoriei locale prezintă o importanţă deosebită având în vedere rolul ce-l are istoria în a cosemna fapte şi evenimente, în a pune în valoare tradiţia locală, care, altminteri, se pierd sau rămân necunoscute Cunoaşterea activităţii înaintaşilor, a idealurilor sau a suferinţelor lor, pot constitui suportul moral al actelor şi faptelor noastre, putând înţelege mai bine direcţiile specifice ale dezvoltării localităţii şi evoluţiei comunităţii locale, precum şi a raţiunilor care au stat la baza elaborării acestor direcţii În această accepţiune, factorii de decizie de la nivelul localităţii, au trebuinţă de cunoaştere a istoriei locale, de a fundamenta acţiunile lor, pentru prezent şi în perspectivă, în concordanţă cu evoluţia istorică a localităţii De aici decurge imperativul elaborării unei lucrări de istorie a localităţii Istoria, fie că este vorba de cea naţională, fie de cea locală, ni se înfăţişează „ ca un mijloc de cunoaştere şi de transformare a societăţii, o modalitate eficace de întărire a conştiinţei drepturilor şi obligaţiilor noastre, în nevoia ce o simţim de a ne reprezenta în devenirea timpului, drumul progresului ” ( Platon, Gheorghe, Necesitatea şi demnitatea istoriei, în volumul Profesorul Ilie Grămadă la 70 de ani, Iaşi,1984, p , 16 ) Istoria locală este necesară şi trebuie cunoscută deoarece aşa se poate ajunge la perceperea psihicului şi personalităţii locuitorilor Faptele şi evenimentele trecutului, tradiţiile şi credinţele strămoşilor, s-au impregnat durabil şi ireversibil, dând naştere sau influenţând mentalităţile contemporane Locuitorii înşişi au trebuinţă de cunoaşterea trecutului lor, de percepere a rădăcinilor prin care curge seva ce le alimentează credinţele, tradiţiile, legendele, temperamentul şi mentalităţil e Nu se pot explica particularităţile psihice ale locuitorilor din anumite sate, modul lor de gândire şi acţiune, legăturile stabilite cu alte zone teritoriale, ocupaţii şi particularităţi ale relaţiilor dintre oameni şi grupuri, fără a cunoaşte istoria zonei în care trăiesc şi pe care au fiinţat înaintaşii lor Pentru regiunea Hangului este cu atât mai necesar să cunoaştem istoria locală, cu atât mai mult cu cât acest teritoriu are un trecut istoric deosebit de bogat în fapte şi evenimente, a fost în atenţia a numeroase personalităţi politice, ştiinţifice şi culturale, a dat naştere unor personalităţi în domenii variate ale vieţii ştiinţifice şi culturale, politice, militare, etc; de asemenea, zona a suferit importante şi succesive modificări administrativ-teritoriale, iar partea cea mai însemnată a teritoriului ei se află sub apele lacului de acumulare, au dispărut sate, au fost desrădăcinaţi şi strămutaţi locuitori, înstrăinate familii întregi Este atât de bogată istoria Hangului încât a trezit şi trezeşte şi astăzi un mare interes pentru mijloacele de informare în masă Ziarişti, redactori sau reporteri de la radio şi televiziune sunt interesaţi să facă reportaje în zonă Poate şi pentru frumuseţile regiunii, poate şi pentru că este aici un adevărat depozit de informaţii care pot fi accesate direct de la sursă, poate şi pentru destinul tragic al aşezărilor, condamnate, din raţiuni de necesitate publică, să dispară, pentru a face loc apelor zăgăzuite de un baraj ridicat prin voinţa oamenilor Este importantă, deci, scrierea, tipărirea şi cunoaşterea istoriei Hangului Profesor, Drugă Gheorghe ECOUL HANGULUI Pagina 5 Anul V, nr 19 Interviuri Interviuri Interviuri Interviuri În dialog cu domnul Ion Asavei Domnul Ion Asavei – bibliotecar șef la Biblioteca Orășenească „Mihai Eminescu” Bicaz este o personalitate aparte, greu de definit în câteva cuvinte A fost și este un bibliotecar de elită, mereu special și surprinzător, carismatic și jovial, sufletist și subtil, un om alcătuit din inteligență, modestie, pasiune, dăruire și multă, extrem de multă sensibilitate Foarte atent la detalii, aproape perfecționist, un etern îndrăgostit de cuvintele pline de lirism; un om care a făcut din cărți și din bibliotecă altarul pe care și-a așezat, fără rezerve, sufletul său nobil, transformând fiecare activitate într-un regal cultural de cea mai înaltă clasă Pentru mine, domnul Ion Asavei este un model profesional de excepție Sunt onorată că Bunului Dumnezeu, în marea Lui înțelepciune, mi-a oferit prilejul de a-l cunoaște și mă bucur că pot să-i mulțumesc, din inimă, pentru prietenia și căldura cu care am fost întâmpinată mereu la Biblioteca Bicaz, pentru toate momentele în care mi-a dat aripi și m-a încurajat să continui, dar și pentru că a acceptat, nu fără ezitări, să răspundă întrebărilor noastre - L P E un privilegiu pentru noi , domnule Asavei, de a accepta să vă deschideți inima, în paginile unei reviste atât de modeste Spuneți-ne când și unde v-ați născut - I A N-aș spune că revista ”Ecoul Hangului” este o publicație modestă Ea continuă tradiția începută cu prima revistă din mediul rural de după 1990 - ”Țara Hangului” Așa că avem de-a face cu o continuitate și o experiență în ale demersului publicistic Și-apoi oamenii, care se dăruiesc activității… Oare nu se autodepășesc mereu? Revenind la întrebare, m-am născut la Bistricioara, comuna Ceahlău, în ziua de Sânziene, respectiv 24 iunie 1950 - L P Cum a fost copilăria dumneavoastră? Aveți nostalgii? - I A Copilăria mi -am petrecut-o, precum toți pruncii muntenilor de pe Valea Bistriței, cu jocurile slobozite din copilăria lui Creangă, cu supravegherea din umbră a mamei, căreia nu-i erau indiferente năzbâtiile drăcușorului de fii-su, cu poveștile spuse de cei mai mari, când păzeam de-a valma vacile pe deal, cu istoriile spuse de către tata și ceilalți foști camarazi de război ai săi, fapte de arme, și chiar cu narațiunile pline de vrajă și mister spuse de către gospodinele satului la deșfăcat de păpușoi, povești, care la lumina lămpii de atunci, îmi tulburau somnul nopților de toamnă Mai vreau să amintesc și momentele de spaimă transmise de către bătrânii locului, apropos de strămutarea ce bătea la ușile caselor și care avea să aibă o mare influență, negativă desigur, asupra existenței noastre de mai târziu Inclusiv asupra mea, ca școlar, când, în clasa a III-a, am fost nevoit să iau calea școlii din Bradu, comuna Grințieș, fapt trăit de mine la o intensitate emoțională presupunând tristețe și durere Sigur, toate acele vremuri au devenit astăzi clipe de nostalgie… Ce n-aș da să fiu din nou copilul de altădată? - L P Știu că ați terminat studiile medii la Liceul ”Mihail Sadoveanu” din Borca Aveți vreo amintire specială, din acea vreme, care să vă facă și azi să zâmbiți? - I A Frumoase vremuri! Numai o amintire? Câte, oare? Prima și cea mai frumoasă ar fi aceea a primei iubiri, curată precum sufletul de înger al adolescentului, apoi primul contact cu țigara, ca semn al bărbăției (așa credeam atunci), primele manifestări rebele, primele eșecuri în studiul materiilor școlare, dar și primele bucurii în descoperirea unor profesori ca modele de viață și a unor obiecte de studiu, care aveau să-mi schimbe total viața Mă refer aici la literatură, zonă în care m-am regăsit chiar ECOUL HANGULUI Pagina 6 Anul V, nr 19 Interviuri Interviuri Interviuri Interviuri dacă nu am reușit să performez - L P Ce profesie ați avut înainte de a fi bibl iotecar? - I A Profesia care m-a desăvârșit ca om a fost cea de bibliotecar N-are rost să vorbesc de cele câteva luni de dascăl suplinitor, fiind o perioadă extrem de scurtă pentru a mă dezmetici privind nobila funcție de dascăl pe care o respect Așadar, numele meu se leagă de ceea ce a presupus la fel de nobila funcție de bibliotecar, ca slujitor al cărții și al comunității privind relația cu cartea, iar mai recent cu informația, fie ea înmagazinată pe suport clasic – cartea – ori electronic – computer și de aici Internet - L P Care a fost conjunctura care v-a așezat atât de inspirat și de temeinic, în slujba cărților? - I A 50%, soarta și restul, vocația - L P Ce vă place cel mai mult din activitatea pe care o presupune o bibliotecă, în general? - I A Relația cu omul, asta însemnând omul de cultură, ca furnizor de informații și frumos, și ca beneficiar al serviciilor puse la dispoziția sa, ca utilizator De altfel, nici nu poate fi o separație între cele două categorii, neputând trăi una fără alta - L P Ce nu vă place? - I A Veșnica luptă cu liderii societății, ce aduce permanent în actualitate mitul lui Sisif Adică, acea bătălie a unui bibliotecar de a convinge pe cei care dețin banii, că biblioteca este o instituție absolut și fundamental necesară comunității și oamenilor săi - L P Organizați cele mai diverse și mai complexe activități, în cadrul bibliotecii pe care o conduceți, încât nouă, celor din aceeași breaslă ne e destul de greu să ținem pasul cu dumneavoastră Care considerați că este cea mai mare reușită de când sunteți bibliotecar? - I A Nu știu Dar, in general activitățile organizate au un minim de două obiective Primul, de a înnobila sufletul oamenilor, și al doilea de a demonstra și convinge autoritățile locale că bi blioteca nu este o instituție căpușă a comunității, ci una viu implicată în viața social- economică și culturală a acesteia De altfel, consider că biblioteca și-a schimbat statutul de instituție academică în unul de instituție culturală multifuncțională Iar Biblionetul a contribuit fundamental la această schimbare - L P V-am admirat și vă admir pentru ”neastâmpărul creator” ( iertați -mă că v-am furat această sintagmă) pentru convingerea și înțelepciunea cu care ne vorbiți la întâlnirile profesionale, dar și pentru umorul subtil, modestia și simplitatea care vă caracterizează Ați schimba ceva la dumneavoastră? - I A Nu Și asta pentru că ăsta sunt și -apoi este prea târziu Dar vreau să cred că sunt un om normal - L P Trebuie să recunosc, cu toată sinceritatea că mereu am avut de învățat câte ceva de la dumneavoastră De asta aș vrea să-mi spuneți ce credeți că e cel mai important pentru un bibliotecar - I A Să-și iubească meseria, s-o respecte și să -și schimbe mentalitatea că activitatea sa este o anexă la nivelul societății Dar, cred că cel puțin la nivelul Bibliotecii Hangu nu avem de mult de-a face cu așa ceva, lucru pentru care felicit bibliotecarul din Hangu - L P Vă mulțumesc mult pentru aprecieri Cum credeți că ar trebui să fie bibliotecarul ideal ? - I A Să aibă strălucirea Luceafărului, puterea Demiurgului și chipul omului de rând ECOUL HANGULUI Pagina 7 Anul V, nr 19 Interviuri Interviuri Interviuri Interviuri - L P Sunteți un maestru al cuvântului scris, motiv pentru care articolele dumneavoastră sunt speciale și foarte apreciate În care editoriale ați publicat și /sau publicați? - I A ”Monitorul de Neamț”, ”Telegraful”, ”Ecoul Neamțului”, ”Mesagerul”, ”Gazeta de Bicaz”, ”Răcnetul Carpaților”, ”Moftul Neamțului” și cam atât Am mai colaborat la Tele M, Radio M Plus, Radio Terra… - L P Despre ce vă place să scrieți cel mai mult? - I A Despre necazurile și bucuriile oamenilor din zona în care trăiesc - L P Migăliți mult un articol, până să vadă lumina tiparului? I A Depinde de forma gazetărească a informațiilor Cel mai mult lucrez la reportaje, unde trebuie să ai trăirile necesare pentru a transmite emoția - L P Care este cel mai greu moment din viața unui gazetar? - I A Acela al preluării și prelucrării necazurilor oamenilor, pentru că dincolo de a fi cronicarul evenimentelor, ești om - L P Atunci când nu este la bibliotecă, în teren ca reporter și nu scrie articole, ce face domnul Ion Asavei? - I A Trăiește, iubește și meditează Ca orice om, din când în când îmi fac un bilanț al celor trăite și vă rog să mă credeți că nu-i ușor deloc - L P Cum vă reveniți cel mai ușor, după o zi istovitoare? - I A Printr-un somn zdravăn, o emisiune culturală la t elevizor și o lectură plăcută - L P Care este cartea pe care ați citit-o ”cu sufletul la gură”? - I A Este mai greu de spus Ultima care m-a făcut să mă regăsesc a fost ”Planuri de viață” scrisă cu talent de scriitorul nemțean Vasile Baghiu - L P Un poet care vă mângâie deopotrivă și sufletul și mintea - I A Nichita Stănescu - L P Ce gen de muzică vă relaxează? - I A Nu am un stil anume Îmi pla ce muzica bună Depinde și de starea în care mă aflu la un moment dat - L P Știu că vă plac provocările Dacă vi s-ar promite îndeplinirea imediată a trei dorințe, care ar fi acelea? - I A Să mai trăiesc câțiva ani Mai am câteva lucruri de pus la pun ct - L P Pasiuni? - I A Poezia și pictura, cu care de altfel am cochetat cândva - L P Ne-ați spus că mai aveți puțin și vă pensionați Ce planuri aveți pentru timpul liber de care o să dispuneți? - I A Greu de spus Îmi voi face ordine în viață - L P Un gând spre final, pentru noi, pentru cititorii revistei - I A Să continuați activitatea Fosta Țară a Hangului, mă refer la ținut, mai are încă multe lucruri ascunse de ochii contemporanilor Să le scoateți în actualitate că talent aveți cu carul și trebuie valorificat - L P Vă mulțumesc, din inimă - I A Iar eu vă mulțumesc pentru atenția acordată și vă urez mult succes! Redactor șef, Liliana Pîntea ECOUL HANGULUI Pagina 8 Anul V, nr 19 Evenimente locale Evenimente locale Evenimente locale Sărbători de iarnă, altfel „Când tradiția vorbeşte, vocile tuturor zeilor par a fi adormite în armonia Raiului ” (W Shakespeare) A doua ediție a spectacolului de tradiții și obiceiuri de Anul Nou ”Am venit să vă urăm!” spectacol inițiat și organizat de Biblioteca Comunală Hangu în parteneriat cu Școala Hangu, Școala Buhalnița și Asociația Culturală Hangu s-a bucurat de un real succes Deși în condiții improprii desfășurării unui spectacol, am ales să continuăm ceea ce am început anul trecut, pentru că un popor fără tradiții își pierde repede identitatea și poate fi desrădăcinat ușor Izvorâte din experiență și înțelepciune de viață, din bucurie sau durere, din năzuințele și dorurile românului, din setea de liniște sau din dragostea pentru frumos, elementele de cultură și tradițiile populare transmit valori și creează punți între generații Tradițiile, obiceiurile, portul popular și folclorul sunt comori inestimabile care definesc un popor, făcându-l unic, statornic și nemuritor în ciuda scurgerii timpului Ele sunt documente grăitoare privind istoria și cultura acetor locuri Imensul tezaur de obiceiuri şi tradiţii din ținutul Hangului pe care ni l-au lăsat buni și străbunii noștri este o parte importantă a culturii populare de pe Valea Bistriței Dintr-o astfel de perspectivă și motivați moral față de cei ce au trăit și au muncit înaintea noastră pe aceste meleaguri, ne dorim să fim păstrătorii și continuatorii acestor ”comori de suflet românesc” , să le scoatem la lumină Cred, cu toată convingerea, că urmărind un asemnea obiectiv, nimic nu este mai potrivit decât un spectacol realizat cu și de către copii Spectacolul nostru a fost, din nou, o întâlnire de suflet, o întâlnire a generațiilor și a obiceiurilor strămoșești Ne-am întâlnit din nou pentru că ne era dor de obiceiurile noastre Ne-am adunat pentru ca cei mai în vârstă să-și reamintească de copilăria și tinerețea lor, când Plugarii, Urșii, Bujorul, Jianul și Caprele treceau pragurile caselor și când colindele se cântau la ferestre, nu la radio sau la televizor Ne-am adunat ca să readucem la viață aceste obiceiuri și să le dăm copiilor hangani, pentru a le păstra și pentru a le ”duce” mai departe, așa cum le-au moștenit Alecu Russo, vorbind despre locuitorii din regiunea Hangului afirma că: „Hanganul, cu deosebire de ceilalţi fraţi ai lui e liniştit, cumpănit, domol, la vorbe şi cu temei în ce spune” Izvoarele scrise şi nescrise ale istoriei afirmă că oamenii acestor ţinuturi erau hotărâţi, curajoşi şi puternici, dar mai ales pricepuţi şi talentaţi Locuitorii Hangului, așa cum reiese din documentele care vorbesc despre localitatea noastră ştiau să muncească, dar să şi petreacă De-a lungul secolelor, ei au creat legende, au compus cântece şi balade, poezii şi doine, dansuri şi piese folclorice, care evidenţiază, cu prisosinţă, sensibilitatea şi talentul lor Și în comuna Hangu, Sărbătorile de iarnă se desfăşoară sub forma celui mai bogat şi mai vesel ciclu de obiceiuri și tradiții de peste an Ajunul Crăciunului, Crăciunul, Anul Nou şi Boboteaza au inspirat un alai de datini străvechi, ce-şi păstrează şi astăzi aceeaşi formă, îmbinând exprimarea verbală cu cea ECOUL HANGULUI Pagina 9 Anul V, nr 19 Evenimente locale Evenimente locale Evenimente locale muzicală şi coregrafică, cu gestică şi mimică specifică, la care se adaugă recuzita şi costumaţiile caracteristice Cele mai spectaculoase obiceiuri de Anul Nou, rămân jocurile cu măşti ”Ursul” și ”Capra”, reprezentând ritualuri şi ceremonii pastorale Ele au ca puncte centrale ”Capra” sau ”Ursul”, însoţite de un întreg alai de personaje deghizate sau travestite, totul petrecându-se pe fundalul cântecelor din fluier, bătaia tobelor, zăngănitul talăngilor Am început anul trecut, cu pași timizi și nesiguri, cu nopți nedormite, cu texte care trebuiau adunate, selectate, prelucrate și cu multe, enorm de multe emoții, pentru că elevii Școlii Hangu urcau pentru prima oară pe scenă, pentru a interpreta Ursul, Capra, Plugușorul și colindele Micile imperfecțiuni, inerente unui spectacol care are loc pentru prima oară, după mai bine de 25 de ani de absență, au fost trecute cu vederea Bucuria, entuziasmul și emoțiile spectatorilor, dar și pasiunea și dăruirea cu care copiii s-au prezentat pe scenă, ne-au determinat și motivat să continuăm De această dată într-un alt registru, cu mai multe cadre didactice implicate și cu mai mulți elevi După deschiderea oficială a spectacolului cu un recital de colinde, menite să te ducă cu gândul la bucuria Nașterii Pruncului Iisus, susținut de elevii Școlilor Hangu și Buhalnița, sub bagheta domnului profesor de muzică Albu Constantin, care i-a acompaniat la chitară împreună cu Tudor Popa, imediat au intrat pe scenă, așa cum era și firesc, cei mai mici dintre ”actori” – trei preșcolari de la Grupa mare pregătiți de către doamna educatoare Lupu Maria Fanurie, Ionuț și Teofan au reprezentat surpriza spectacolului, pentru că nimeni nu se aștepta ca acești micuți să fie atît de inimoși și de siguri pe ei Prezența lor la acest specatcol, îmbrăcați în cele mai frumoase costume populare, reprezintă garanția că tradițiile și obiceiurile noastre la sărbătorile de iarnă nu vor fi acoperite niciodată de cenușa uitării Au urmat apoi elevii clasei I, dezinvolți, hotărâți și foarte bine sincronizați, alături de cea mai mică și mai jucăușă dintre ”Caprele” de pe scenă Doamna învățătoare Manolache Steluța i-a motivat să-și joace rolurile fără nici un fel de emoție, iar micuții, care, cu siguranță, erau emoționați, au ascultat-o și și le-au ascuns extrem de bine sub frumoasele costume populare Nici elevii clasei a IV-a nu au avut emoții prea mari ”Capra” jucată de ei, a fost una mai specială, așa cum au fost toate activitățile și proiectele realizate de către doamna învățatoare Nacu Elena În această piesă ”Capra” nu este împușcată de vânător, din diferite motive Este dusă la târg și, atunci când negustorul se hotărăște să o cumpere, capra cade aproape moartă Își revine numai după ce e descântată De bucurie, moșul, baba și fata se hotărăsc să n-o mai vândă A fost cea mai amuzantă dintre ”Capre” ECOUL HANGULUI Pagina 10 Anul V, nr 19 Evenimente locale Evenimente locale Evenimente locale Plugarii Școlii Hangu au urat hotărâți și serioși Casian și Ioana, cei mai mici dintre plugari, au fost și cei mai convingători: „Noi suntem din Grozăvești, Unde-i greu să nimerești Suntem nouă flăcăi mari Călare pe armăsari: Șase țin cu mâna sacul Doi așteaptă-n prag colacul Iară eu, mai mititel Țin în mână-un clopoțel ” A urmat ”Ursul”, condus de Tudor Elevii clasei a V-a și- au jucat impecabil rolurile Alex, deghizat în ”Urs” nu s-a plâns niciodată, chiar dacă era foarte dificil să se îmbrace sau să se dezbrace de acel costum destul de incomod Elevii de la ”Urs” sunt niște coechipieri extraordinari, foarte serioși și implicați, iar acest lucru a fot ușor de remarcat pe toată durata repetițiilor, dar și pe scenă: ”Bună seara gospodari, Oameni buni și dragi hangani! Hai noroc, popor iubit Să trăiți că ne-ați primit! Da' aici îi boierie Nu ca la noi, sărăcie Văd c-aici aveți de toate, Noi suntem săraci cât șapte N-avem după ce bea apă Nici mălai n-avem, nici ceapă De sărmani, ne-apucă plânsu' De-acee-am venit cu ursu' ” Elevii clasei a V-a, de la Școala Buhalnița, pregătiți de domnul profesor Albu Sebasian și de doamna profesoară Iuliana Petroaia, au interpretat ”Irozii” într-o manieră foarte specială, cu talent și pasiune Faptul că au fost prezenți și pe scena ”Festivalului de datini și obiceiuri de iarnă de la Ceahlău”, i-a determinat să fie mai puțin emoționați Același lucru s-a văzut și la ”Capra” prezentată de elevii clasei a VII-a ai Școlii Buhalnița ”- În noaptea-n care Te-ai născut, Iisuse pentru mine, Cu ploi de Îngeri s-au umplut ‘nălţimile senine, Ca flori de tei Cădeau de sus, Visare şi lumină Îngerii pentru Iisus Cântau cântare lină ” Elevii clasei a VIII-a de la Școala Hangu sunt niște copii extraordinari, pe care poți conta necondiționat Împreună sunt o echipă, un întreg, poate și pentru că sunt colegi de clasă, de foarte multă vreme Ei au fost primii voluntari oficiali ai bibliotecii și cei mai devotați prieteni ai mei ECOUL HANGULUI Pagina 11 Anul V, nr 19 Evenimente locale Evenimente locale Evenimente locale Împreună cu ei am câștigat concursul ”O fotografie face mai mult decât o mie de cuvinte” și tot cu ei am realizat o parte dintre cele mai interesante și frumoase activități și proiecte, din cadrul bibliotecii, de aceea au avut și vor avea mereu un loc special în inima mea ”Capra” pusă în scenă de către acești adolescenți minunați a fost inedită, nu doar pentru că versurile sunt adunate de la oamenii mai în vârstă ai comunei, dintre care unele sunt creații proprii, ci și pentru că au fost interpretate cu pasiune, talent și dăruire Cu pasiune, talent și dăruire au interpretat și elevii clasei a VII-a ai Școlii Buhalnița, piesa folclorică Jianul ”Banda lui Jian” este una dintre cele mai speciale piese de teatru haiducesc care își au rădăcinile în istoria noastră zbuciumată În timpul domniei fanariote, mulți dintre țărani au devenit haiduci, iar aceste piese folclorice au luat ființă spontan, oglindind actele lor de vitejie, precum și greutățile luptelor pe care le purtau aceștia cu urmăritorii lor Haiducii erau respectați de săteni, pentru că erau considerați apărători ai dreptății Exponenți ai maselor populare, haiducii se ridicau în numele acestora și încearcau să le facă dreptate De aceea erau urmăriți de autorități, care alcătuite din elemente corupte nu reușeau să fie eficiente, pentru că haiducii prinși de poteră își răscumpărau libertatea, cel mai adesea cu bani și continuau lupta ce consta în înfrângerea cerbiciei exploatatorilor, în smulgerea unor sume de bani de la boieri și negustori, pe care le împărțeau săracilor ”Banda lui Jian” este una dintre cele mai dificile piese folclorice, în cadrul ei fiecare personaj are un rol foarte bine stabilit, iar aproape toate personajeșe trebuie să știe să cânte Nu oricine poate pune în scenă și interpreta ”Jianul”, cu atât mai puțin dacă nu există un mentor cu o oarecare experiență, așa cum este domnul director al Școlii Gimnaziale Buhalnița, Ciucanu Gheorghe, care i-a și pregătit Esența acestei piese se regăsește în replica haiducului Jian: ”Domnule, Măria Ta, Jur pe Maica Precista Și pe tinerețea mea! Cât în țară-am haiducit Eu creștini n-am omorât! Unde vedeam un creștin, Îi dădeam pâine și vin, Dar unde vedeam grecul și turcul, Mult îmi ardea sufletul Până-i retezam gâtul ” Spectacolul ”Am venit să vă urăm!” a fost o datorie împlinită față de bunicii și străbunicii noștri care au păstrat cu sfințenie tradițiile și obiceiurile acestui ținut (pentru că doar așa își puteau manifesta bucuria, mâhnirea, dorul, trăirile, sentimentele și puteau înfrunta toate vicisitudinile vieții) și au purtat cu mare respect minunatul costum popular Poate că anul viitor spectacolul nostru va fi pe măsura așteptărilor și se va desfășura în condiții mai bune Până atunci aș vrea să mulțumesc tuturor celor care au fost prezenți în sală, pentru aplauze Le mulțumesc, din inimă, copiilor, pentru dăruirea și pasiunea cu ca re s-au prezentat pe scenă Le mulțumesc și părinților și bunicilor pentru că au acceptat această provocare Mulțumesc, din suflet și cadrelor didacti ce pentru profesionalismul cu care au pregătit acești copii minunați pentru a se prezenta pe scenă, ireproșabil: doamnei educatoare Lupu Maria, doamnei învățătoare Manolache Steluța, doamnei învățătoare Nacu Elena, domnului profesor Albu Sebastian, domnului director al Școlii Buhalnița - Ciucanu Gheorghe, doamnei profesoare Iuliana Petroaia și nu în ultimul rând doamnei profesoare Dominte Teodora, pentru susținere și colaborare Mai vreau să adaug doar atât, pentru că - involuntar - am făcut și greșeli, mi le asum și îmi cer iertare, e doar ”mea culpa” Bibliotecar, Liliana Pîntea ECOUL HANGULUI Pagina 12 Anul V, nr 19 In memoriam In memoriam In memoriam A mai rămas doar dorul care doare 22 noiembrie 2014, o zi de toamnă tristă și pustie, în care doamna Florica Galinescu, o femeie plămădită doar din zâmbete, din veselie, din ospitalitate și din entuziasm s-a grăbit, tăcută și discretă, să plece dintre noi, către veșnicie… S-a grăbit să-și întâlnească sufletul pe reche, pe regretatul învățător Teoctist Galinescu, în Cer, alături și împreună cu îngerii, pentru că oamenii de o asemenea noblețe sufletească, de o înțelepciune și de o generozitate aproape organică, nu pot să-și trăiască veșnicia decât în Cer, aproape de Dumnezeu Au trecut șase ani de când ne-am despărțit de domnul învățător Galinescu, însă mie mi se pare o eternitate, pentru că aș fi avut atât de multe lucruri să îi spun, dar și pentru că port în sufletul meu atât de multe întrebări, la care doar el ar fi putut să-mi răspundă Doamna Florica Galinescu s-a născut la 28 ianuarie 1932, într-o familie respectabilă, tatăl ei era ”vornicel” adică omul care conducea întreg ceremonialul unei nunți, după un ritual foarte bine stabilit ”Vornicelul” trebuia să fie talentat, spontan, inteligent, subtil, amuzant Înzestrat astfel, nu i-a fost greu să înțeleagă și nici să-și convingă soția, că cea mai potrivită profesie pentru fiica lor Florica, este cea de dascăl, așa că au făcut toate eforturile pentru a o vedea învățătoare Visul lor s-a materializat, pentru că doamna Florica a fost dascăl pentru generații și generații de copii din satul Chirițeni O învățătoare de excepție pe care copiii o iubeau nu doar pentru că era inteligentă, înțeleaptă, corectă și responsabilă, ci și pentru că era plină de optimism și le zâmbea mereu, chiar dacă uneori, așa cum ni se întâmplă tuturor, ochii ei plângeau A fost o mamă specială, pentru că și -a lăsat copiii, pe Felicia și Andrei, pe care i -a iubit enorm, să-și urmeze visul, chiar dacă asta însemna să-i vadă doar în vacanțe Atunci când vorbea despre ei, despre nepoții pe care îi adora, despre realizările lor, în ochii care străluceau puteai citi ușor bucuria și mândria, amestecate cu dorul niciodată ostoit, care lăsa să cadă câte o lacrimă amară Era o femeie de o frumusețe aparte, foarte elegantă și jovială și o soție model Fără sprijinul ei necontenit, domnul Teoctist Galinescu nu ar fi reușit să poarte peste ani istoria, tradiţia și cultura acestei localități Într-un interviu din revista ”Țara Hangului” nr 39, domnul Galinescu afirma: ”A vrut bunul Dumnezeu să-mi găsesc echilibrul alături de Florica Ne-am căsătorit și astăzi, ca de atâtea ori spun că însăși viața noastră împreună cu cei doi copii – Felicia și Andrei, cu realizări, cu bucurii și necazuri, a fost o înșiruire de minuni” Doamna Galinescu i-a fost mereu alături, chiar și atunci când a investit material în editarea și tipărirea revistei ”Țara Hangului”, din pensia ei Împreună, au transformat o parte din casă în arhivă O arhivă cu hărți, documente şi fotografii, aşezate şi inventariate pe ani şi pe domenii, referitoare la comuna Hangu şi la împrejurimi Indiferent din ce motive și cu cine ajungeam acolo, soții Galinescu te primeau cu zâmbetul pe buze, mereu gata să-şi deschidă sufletul şi să retrăiască, povestind, episoade mai mult sau mai puţin plăcute, din viaţa lor Privindu-i, aveam senzaţia că sunt jumătăţile de sferă care s-au regăsit şi că acolo, în căsuţa lor cu cerdac, armonia, iubirea și respectul din sânul familiei Galinescu veneau parcă de dincolo de timp, dintr-o altă lume, dintr-o poveste de dragoste nescrisă încă, o poveste care se consuma mereu la fel, indiferent când și cu cine i-aș fi vizitat Voi păstra mereu amintirea acelui chip frumos, luminat de zâmbete, veselia cu care mă întâmpina de fiecare dată pe cerdac și brațele deschise care mă strângeau cu cea mai sinceră afecțiune din lume Cu dor și convingerea că acolo sus, alături de îngeri, sunt mândri de noi! (Liliana) ECOUL HANGULUI Pagina 13 Anul V, nr 19 Despre educație Despre educație Despre educație Educaţia între reflecţie şi documentare O să vă spun o poveste adevărată, o poveste din şcoala la care predau Cu ocazia ”Z ilei Educatorului” s-a stabilit că trebuie să fac un material pe care să-l prezentăm copiilor și care să scoată în evidenţă de ce (mai) trebuie să vină ei la şcoală La început nu mi s-a părut a fi o problema grea, dar am constatat că este mai greu decât credeam Despre ce să le vorbesc? Despre marea cantitate de cunoştinţe pe care o vor acumula şi care îi va ajuta să se descurce în viaţă? Un asemenea discurs este destul de neinteresant pentru oricine şi mai ales pentru copii Adunăm cunoştinţe tom după tom , dar fără interesul care să le dorească integrarea şi să aducă înţelegerea rămân prăfuite în zona nefolosită a creierului Oamenii au instinctul învăţării, curiozitatea Numai ea ne indeamnă să reflectăm la ceea ce am aflat Revenind la întrepriderea mea, mai întâi m-am gândit să mă sprijin pe înţelepciunea marilor gânditori Proverbele, zicerile adună într-o formă concisă multe idei şi experienţă care îndeamnă la reflexie “Educaţia nu este pregătirea pentru viaţă, educaţia este viaţa însăşi ” , a spus John Dewey, dar m-am gândit ca nu stârneşte prea mult curiozitatea elevilor “Educaţia este procesul prin care o grămadă de prejudecăţi îţi sunt vârâte pe gât ”, a spus Martin Fisher, asta cred că stârneşte chiar prea multă curiozitate Ce să mai spun de vorbele lui Stalin - “ Educaţia este o armă ale cărei efecte depind de cine o ţine în mâini şi spre cine este ţintită” Brr, nu m-am încumetat, aşa că am renunţat la înţelepţi Mama Natură, este mereu cea mai bună sursă de inspiraţie La animale educaţia înseamnă supravieţuire Şi exemplele sunt nenumărate Animale care acţionează într-un mod surprinzător de inteligent pentru a-şi obţine hrana sau partenerul Adună cunoştinţe, fapte, şi învaţă din experienţa proprie sau din ceea ce văd S-au făcut experimente cu veveriţe Au fost puse să rezolve situaţii teribil de complicate pentru a ajunge la mâncare şi au dovedit creativitate, spirit de echipă şi inteligenţă în rezolvarea situaţiilor Experienţele de învăţare cu delfini sau cu cimpanzei au arătat că animalele sunt într-adevăr educabile, că pot învăţa limbajul uman Oamenii care învaţă limbajul unui animal sunt extrem de puţini Trebuie să recunoaştem deasemenea că sunt oameni cu inteligenţă normală care n - ar fi putut rezolva situaţiile în care erau puse veveriţele Sunt de asemenea oameni care nu sunt în stare să înveţe o limba străină umană deşi stau de ani de zile într-o ţară de altă limbă Sunt mai puţin inteligenţi? Nu, le lipseşte curiozitatea, interesul sau necesitatea În fiecare dintre noi există un animăluţ curios Viaţa ne oferă “documente” fără încetare, la televizor, pe stradă, în familie şi chiar şi la şcoală Curiozitatea elevilor noştri este solicitată continuu cu stimuli din ce în ce mai puternici şi mai bine documentaţi şi ei Şcoala concurează de fapt pentru o bucăţică din atenţia elevilor cu Madonna, Becali, Coca-Cola, cu drogurile şi câte altele Se vede de la distanţă că este o cursă cu handicap pentru şcoală Îţi vine să te laşi de meserie, cum poţi concura cu toate astea? Elevii noştri au exact aceleaşi probleme ca şi noi Şi noi trebuie să “citim” în fiecare zi documentele pe care ni le oferă viaţa, mediul în care trăim şi apoi, în funcţie de curiozitatea noastră le integrăm în comportamentul nostru Totuşi, care este butonul alegerilor noastre? Să fie educaţia primită în şcoală sau în familie? Sigur nu este numai asta Dacă ne gândim la impedimetele din calea educaţiei este de mirare că mai învaţă cineva orice în şcoală Cred că mai este ceva Răspunsul cred că l-am găsit în păţania lui Adam, când în mod cu totul necugetat a muşcat din măr Se pare că odată cu bucata ce i-a rămas în gât spre aducere aminte a primit şi cunoaşterea binelui şi răului Oamenii ştiu ce e rău şi ce e bine Poate că de multe ori aleg răul, dar ştiu că e rău Doar aşa poate şcoala să mai existe Fiecare om ştie că e bine să primească informaţiile pe care le oferă şcoala Chiar dacă de multe ori nu învaţă, fiecare copil şi părinte ştie că educaţia este folositoare Ce am făcut cu prezentarea pentru elevi? Nimic N-a mai trebuit S-a hotărât ca elevii să nu vină la şcoală în acea zi Biro Balan Crina ECOUL HANGULUI Pagina 14 Anul V, nr 19 Comemorări Comemorări Comemorări Anul Brâncoveanu În acest an, pe 15 august am comemorat 300 de ani de la supliciul domnitorului sfânt Constantin Brâncoveanu și al celor patru fii ai săi Brâncoveanu a fost unul dintre cei mai erudiți domnitori Cunoscător a trei limbi străine, a încurajat traducerile, tipărirea de cărți și învățământul L-a adus de la Istanbul pe Antim Ivireanul tocmai în acest scop A îmbinat cultura răsăriteană cu cea apuseană Este autorului celebrului stil brâncovenesc Multele sale ctitorii stau în picioare și astăzi, spre încântarea credincioșilor care le calcă pragul A fost și unul dintre cei mai bogați domnitori De moșii și de banii agonisiți se ocupa soția sa, Marica, o personalitate realistă și inteligentă Brâncoveanu a domnit un sfert de veac, cum numai Mircea cel Bătrân a mai șezut pe tronul muntean În timpul domniei lui, Țara Românească a cunoscut o lungă perioadă de pace, de înflorire culturală și de dezvoltare a vieții spirituale Uneori, în politica externă a fost șovăitor, iar Înalta Poartă nu l-a iertat Trădat de boierii săi, Constantin și Radu Cantacuzino, care-i râvneau tronul, Brâncoveanu și cei patru fii ai săi au fost închiși la Edicule – Închisoarea celor Șapte Turnuri din Istanbul În ziua de 15 august, când Brâncoveanu își serba cei 60 de ani de la naștere, iar Doamna Marica sărbătorea ziua numelui, sultanul i-a pregătit sfârșitul Mulțime multă de curioși, dar și ambasadori din toată Europa au participat la martiriul care a însângerat toată lumea creștină Acel an, 1714 a cutremurat Europa Brâncoveanu ar fi putut să se salveze, lepădându-și credința A murit ca Hristos, batjocorit, umilit, silit să vadă cum capetele copiilor cad secerate de securea călăului Nici un domnitor român nu a mai avut un așa sfârșit Și-a sacrificat viața ca să-l mărturisească pe Hristos Fiul cel mai mic, Mateiaș, ar fi vrut să-și salveze viața, părăsindu- și credința, dar tatăl său, Constantin Brâncoveanu, l-a îndemnat să fie demn După execuție capetele au fost purtate în vârf de suliță prin oraș, în timp ce trupurile au rămas la locul execuției, de unde au fost aruncate spre seară, în marea Marmara Au fost pescuite și îngropate în taină în Insula Halki, în largul mării, apoi aduse, de către soția sa, în secret în București și reînhumate la Biserica Sfântul Gheorghe Nou Lespedea nu a fost inscripționată, pentru a nu a afla turcii că trupurile lor a fost aduse în țară, însă văduva domnitorului a inscripționat numele Constantin Brâncoveanu în caractere chirilice pe o candela de argint Peste ele s-a, așternut uitarea, până când inscripția de pe candelă le-a scos la lumină, în 1914 Brâncovenii sunt sfinții cărora ar trebui să le mulțumim în rugăciune că au ales să fie români adevărați, buni, creștini Pentru felul cum au murit, cu toții sunt venerați de către Biserica Ortodoxă Română care i-a canonizat, în 1992, sub numele de Sfinții Mucenici Brâncoveni Mă întreb dacă astăzi, noi suntem demni să înfruntăm moartea, păstrîndu-l pe Hristos drept unic și mare stăpân Dacă-L putem prețui mai mult decât viața însăși Bibliotecar, Lupescu Iolanda ECOUL HANGULUI Pagina 15 Anul V, nr 19 Micii scriitori Micii scriitori Micii scriitori Micii scriitori PRIMII FULGI Este decembrie și primii fulgi au acoperit deja pământul Natura e invadată de o maree de alb Parcă s-a pregătit de spectacolul care urmează să vină – Sfintele Sărbători de iarnă - de aceea și -a pus mantie albă Iarna le-a pus crengilor mănuși pufoase, ca spuma laptelui, ca să nu înghețe așa desfrunzite, cum sunt Peste tot plâng copacii cu lacrimi de cristal Unii seamănă cu niște soldați muți și reci, apărați de zale de gheață Crăiasa Zăpezii se plimbă, cu nepăsare, pe un roi de fluturi albi Rochia ei srălucitoare e cusută cu ace de gheață și împodobită cu steluțe argintii Părul lung îi este plin de steluțe mici și albe E frig, de aceea pământul este acoperit cu o pătura nesfârșită de zăpadă așezată alene peste tot Razele soarelui au așezat pe zăpada imaculată mii de luminițe argintii Iarna este povestea albă cu oameni de zăpadă și steluțe argintii Radu Cristian, clasa a IV-a, Înv Nacu Elena I A R N A Peste sat s-a așternut zăpada Casele, copacii, cărările s-au îmbrăcat în haine albe de sărbătoare Sub mantia albă și strălucitoare casele adormite se pierd în visare Gerul, însoțit de stele, desenează în fiecare noapte flori de gheață pe geamuri, flori peste care soarele așează în glumă, steluțe multicolore, apoi le face să dispară Natura pare încremenită În pădure nu se mai aude nici un zgomot, doar din când în când, de pe câte o ramură de brad, aplecată sub greutatea zăpezii, se scutură câțiva fulgi Uneori ninge ca în povești Atunci parcă o și vezi pe Crăiasa Zăpezii alergând grăbită, dintr -o parte în alta, presărând mii și mii de steluțe argintii peste pământul adormit și înghețat Știe că e frig de aceea a așezat peste întregul pământ pătura groasă de nea, pe care razele soarelui dansează ori de câte ori se ivesc de după perdeaua groasă de nori, până când din pătură mai rămân doar câteva petece albe Atunci Crăiasa Zăpezii aruncă din nou alte mii de steluțe argintii și face o altă pătură albă, E iarnă și ninge ca în povești, iar noi, copiii, adormim cu gândul la Moș Crăciun Chirilă Alexandra, clasa a IV -a, înv Nacu Elena Colectivul de redacție al revistei ”Ecoul Hangului” urează colaboratorilor, cititorilor și tuturor hanganilor, multă sănătate, bucurii, belșug, zile senine și lipsite de griji, iar Bunul Dumnezeu să vă țină în căușul palmelor Sale și să vă vegheze pașii pretutindeni LA MULȚI ANI ! ECOUL HANGULUI Pagina 16 Anul V, nr 18